Κανονισμός (ΕΚ) αριθ. 2339/2003 της Επιτροπής

της 30ής Δεκεμβρίου 2003

για την τροποποίηση του κανονισμού (ΕΟΚ) αριθ. 3149/92 περί λεπτομερών κανόνων για τη χορήγηση τροφίμων προερχόμενων από τα αποθέματα παρέμβασης στους απόρους της Κοινότητας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 3730/87 του Συμβουλίου, της 10ης Δεκεμβρίου 1987, που καθορίζει τους γενικούς κανόνες για την παροχή τροφίμων από τα αποθέματα παρέμβασης σε ορισμένους οργανισμούς με σκοπό τη διανομή τους στα πιο άπορα άτομα της Κοινότητας(1), και ιδίως το άρθρο 6,

Εκτιμώντας τα ακόλουθα:

(1) Ο κανονισμός (ΕΟΚ) αριθ. 3149/92 της Επιτροπής(2) ορίζει στο άρθρο 4 λεπτομερείς κανόνες σχετικά με την προκήρυξη διαγωνισμών για την οργάνωση της χορήγησης στα κράτη μέλη που συμμετέχουν στη δράση της Κοινότητας.

(2) Τα προερχόμενα από τα αποθέματα παρέμβασης προϊόντα που διατίθενται στο πλαίσιο του ετήσιου σχεδίου μπορούν να χορηγούνται ως έχουν ή, συνηθέστερα, να μεταποιούνται για την παρασκευή τροφίμων ή να λαμβάνονται από την αγορά έναντι πληρωμής με προϊόντα που αποσύρονται από τα αποθέματα παρέμβασης. Για την τελευταία περίπτωση προμήθειας, είναι σκόπιμο να προσδιοριστούν τα διαθέσιμα στα αποθέματα παρέμβασης προϊόντα που μπορούν να αποσύρονται ως πληρωμή για προϊόντα σιτηρών και γαλακτοκομικά προϊόντα.

(3) Για να καλύπτεται καλύτερα η ζήτηση εκ μέρους φιλανθρωπικών οργανώσεων και να διευρυνθεί η ποικιλία των χορηγούμενων τροφίμων, είναι σκόπιμο να διευκρινιστεί ότι τα προϊόντα που προέρχονται από τα αποθέματα παρέμβασης μπορούν να ενσωματώνονται σε άλλα προϊόντα για την παρασκευή τροφίμων. Στην περίπτωση αυτή, ωστόσο, και για κάθε τελικό προϊόν, τα προϊόντα που προέρχονται από τα αποθέματα παρέμβασης πρέπει να αντιπροσωπεύουν τουλάχιστον το 50 % του καθαρού βάρους του προς διάθεση είδους διατροφής.

(4) Ο κανονισμός (EΟΚ) αριθ. 3149/92 πρέπει να τροποποιηθεί αναλόγως.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη των αρμοδίων διαχειριστικών επιτροπών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 3149/92 τροποποιείται ως εξής:

1. Το άρθρο 4 τροποποιείται ως εξής:

α) η παράγραφος 2 στοιχείο α) τροποποιείται ως εξής:

i) στο πρώτο εδάφιο προστίθεται το ακόλουθο κείμενο:"Το προς διάθεση προϊόν είτε λαμβάνεται από τα αποθέματα παρέμβασης και χορηγείται ως έχει ή μετά από συσκευασία ή/και μεταποίηση είτε λαμβάνεται από την αγορά έναντι πληρωμής με απόσυρση ενός προϊόντος από τα αποθέματα παρέμβασης."

ii) μετά το δεύτερο εδάφιο παρεμβάλλεται το ακόλουθο εδάφιο:"Στην τρίτη περίπτωση του δεύτερου εδαφίου και εφόσον η προμήθεια αφορά σιτηρά ή προϊόντα σιτηρών, στην προκήρυξη διαγωνισμού διευκρινίζεται ότι το προϊόν που πρόκειται να αποσυρθεί είναι δεδομένο προϊόν της συγκεκριμένης κατηγορίας που βρίσκεται στην κατοχή οργανισμού παρέμβασης. Εφόσον η προμήθεια αφορά γαλακτοκομικά προϊόντα, στην προκήρυξη διαγωνισμού προσδιορίζεται το προϊόν που πρέπει να αποσυρθεί από τα αποθέματα ενός οργανισμού παρέμβασης, βούτυρο ή γάλα σε σκόνη, ανάλογα με τα αποθέματα που διαθέτει ο εν λόγω οργανισμός."

β) παρεμβάλλεται η ακόλουθη παράγραφος 2α:

"2α. Τα προϊόντα που προέρχονται από τα αποθέματα παρέμβασης μπορούν να ενσωματώνονται ή να προστίθενται σε άλλα προϊόντα, τα οποία λαμβάνονται από την αγορά, για την παρασκευή τροφίμων προς διάθεση στο πλαίσιο της εκτέλεσης του σχεδίου. Στην περίπτωση αυτή, τα προερχόμενα από τα αποθέματα παρέμβασης προϊόντα πρέπει να αντιπροσωπεύουν τουλάχιστον το 50 % του καθαρού βάρους του προς διάθεση είδους διατροφής.

Για τους σκοπούς της εφαρμογής του πρώτου εδαφίου, στην προκήρυξη διαγωνισμού αναφέρεται ρητά η υποχρέωση να αντιπροσωπεύουν τα προερχόμενα από τα αποθέματα παρέμβασης προϊόντα τουλάχιστον το 50 % του καθαρού βάρους του προς διάθεση είδους διατροφής."

2. Στο άρθρο 9 πρώτο εδάφιο προστίθεται η ακόλουθη περίπτωση:

"- οι προκηρύξεις διαγωνισμών να είναι σύμφωνες με τις διατάξεις του άρθρου 4 και οι προμήθειες να εκτελούνται σύμφωνα με τις διατάξεις του παρόντος κανονισμού."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 30 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 352 της 15.12.1987, σ. 1· κανονισμός όπως τροποποιήθηκε από τον κανονισμό (EΚ) αριθ. 2535/95 (ΕΕ L 260 της 31.10.1995, σ. 3).

(2) ΕΕ L 313 της 30.10.1992, σ. 50· κανονισμός όπως τροποποιήθηκε τελευταία από τον κανονισμό (EΚ) αριθ. 1921/2002 (ΕΕ L 293 της 29.10.2002, σ. 9).